CELEX: 32020D1073
Language: sl
Date: 2020-07-17 00:00:00
Title: Izvedbeni sklep Komisije (EU) 2020/1073 z dne 17. julija 2020 o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (Besedilo v nizozemskem jeziku je edino verodostojno)

21.7.2020   
               
               
                  SL
               
               
                  Uradni list Evropske unije
               
               
                  L 234/20
               
            
         IZVEDBENI SKLEP KOMISIJE (EU) 2020/1073
         z dne 17. julija 2020
         o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
         (Besedilo v nizozemskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
         ob upoštevanju naslednjega:
         
                     (1)
                  
                  
                     Komisija je z Odločbo 2005/880/ES (2) odobrila odstopanje, ki ga je zahtevala Nizozemska na podlagi Direktive 91/676/EGS, da se dopusti vnos do 250 kg dušika iz gnoja pašne živine na hektar letno na kmetijah z vsaj 70 % travinja.
                  
               
                     (2)
                  
                  
                     Komisija je s Sklepom 2010/65/EU (3) spremenila Odločbo 2005/880/ES in podaljšala odstopanje do 31. decembra 2013.
                  
               
                     (3)
                  
                  
                     Z Izvedbenim sklepom Komisije 2014/291/EU (4), ki je prenehal veljati 31. decembra 2017, je bilo Nizozemski odobreno odstopanje v skladu z Direktivo 91/676/EGS, da se dopusti vnos do 230 kg dušika iz gnoja pašne živine na hektar letno na kmetijah z vsaj 80 % travinja na južnih in osrednjih peščenih tleh ter puhličastih tleh ter do 250 kg dušika na hektar letno na kmetijah na drugih vrstah tal. Navedeno odstopanje je zadevalo 19 564 kmetij v letu 2016, kar ustreza 47 % celotne neto kmetijske površine na Nizozemskem.
                  
               
                     (4)
                  
                  
                     Z Izvedbenim sklepom Komisije (EU) 2018/820 (5), ki se je prenehal uporabljati 1. januarja 2020, je bilo Nizozemski odobreno odstopanje v skladu z Direktivo 91/676/EGS, da se dopusti vnos do 230 kg dušika iz gnoja pašne živine na hektar letno na kmetijah z vsaj 80 % travinja na južnih in osrednjih peščenih tleh ter puhličastih tleh ter do 250 kg dušika na hektar letno na kmetijah na drugih vrstah tal. Navedeno odstopanje je zadevalo 18 818 kmetij v letu 2019, kar ustreza 44,7 % celotne neto kmetijske površine na Nizozemskem.
                  
               
                     (5)
                  
                  
                     Kot je bilo ugotovljeno v Izvedbenem sklepu (EU) 2018/820, je imela Nizozemska v zadnjih letih težave z izvajanjem svoje politike ravnanja z gnojem, kar je pripeljalo do pomislekov glede morebitnih goljufij. Te okoliščine so od Nizozemske zahtevale okrepitev prizadevanj za preprečevanje goljufij pri izvajanju politike na področju gnoja. Čeprav 6. nizozemski delovni program že določa ukrepe za okrepitev nadzora in inšpekcijskih pregledov, namenjene izboljšanju splošne skladnosti s pravili nizozemske politike na področju gnoja, so bila potrebna dodatna prizadevanja za pospešitev učinkovitega izvajanja in popolne skladnost s pravili. Ta prizadevanja so vključevala vzpostavitev okrepljene strategije izvrševanja ter upoštevala tudi določbe Direktive 2008/99/ES Evropskega parlamenta in Sveta (6). Strategija bi morala temeljiti na neodvisnih ocenah skladnosti s pravili nizozemske politike na področju gnoja ter vsebovati posebne ukrepe za nadaljnjo okrepitev inšpekcijskih pregledov in nadzora ter jasno metodologijo za vzpostavitev dovolj odvračilnih kazni in sankcij. Zato je bilo upravičeno omejiti obdobje veljavnosti Izvedbenega sklepa (EU) 2018/820, da se Nizozemski omogoči polna vzpostavitev okrepljene strategije izvrševanja.
                  
               
                     (6)
                  
                  
                     Nizozemska je z dopisom z dne 4. februarja 2020 Komisiji na podlagi tretjega pododstavka odstavka 2 Priloge III k Direktivi 91/676/EGS predložila zahtevek za podaljšanje odstopanja za obdobje 2020–2021 (v nadaljnjem besedilu: zahtevek Nizozemske).
                  
               
                     (7)
                  
                  
                     Nizozemska v skladu s členom 3(5) Direktive 91/676/EGS izvaja delovni program na svojem celotnem ozemlju. Nizozemska zakonodaja, ki izvaja Direktivo 91/676/EGS, pa vključuje standarde za vnos tako dušika kot tudi fosfata.
                  
               
                     (8)
                  
                  
                     Glede na podatke, ki jih je predložila Nizozemska, se je v obdobju 2016–2019 število goveda v državi zmanjšalo za 0,2 % v primerjavi z obdobjem 2012–2015. Število prašičev in perutnine na Nizozemskem se je v istem obdobju povečalo za 0,6 % oziroma za 3,4 %. Od leta 2006 nizozemska zakonodaja (7) določa omejitve števila prašičev in perutnine. Od januarja 2015 nizozemska zakonodaja (8) tudi zahteva, da se obdeluje ustrezen delež presežka gnoja iz sektorja mleka. Poleg tega so na Nizozemskem s 1. januarjem 2018 uvedli (9) sistem pravic za proizvodnjo fosfata za molzno govedo. Namen vseh teh ukrepov je preprečiti onesnaževanje vodnih teles.
                  
               
                     (9)
                  
                  
                     Nizozemska je poročala, da je v obdobju 2014–2017 uporaba dušika iz hlevskega gnoja na Nizozemskem znašala 417 000 ton, kar je bilo 4,04 % več kot v obdobju 2010–2013. Uporaba kemičnega dušikovega gnojila na Nizozemskem se je v obdobju 2014–2017 povečala za 3,3 % v primerjavi z obdobjem 2010–2013.
                  
               
                     (10)
                  
                  
                     Glede na znanstvene podatke, ki so jih predložili nizozemski organi, sta za podnebje na Nizozemskem značilna enakomerno razporejena količina padavin čez leto in relativno nizek razpon temperatur, kar spodbuja dolgo rastno sezono trave, ki traja 250 dni na leto.
                  
               
                     (11)
                  
                  
                     Podatki, ki jih je predložila Nizozemska v okviru prejšnjega odstopanja, odobrenega z Izvedbenim sklepom 2014/291/EU, kažejo, da navedeno odstopanje ni povzročilo poslabšanja nizozemskih vodnih teles. Na primer koncentracija nitratov v vodi, ki izteka iz območij korenin na spremljanih kmetijskih gospodarstvih, vključenih v dovoljenja, se je od leta 2006 zmanjšala in je bila v letih 2017 in 2018 v povprečju nižja od 50 mg/l. Vendar pa začasni podatki kažejo na povečanje koncentracij nitratov v letu 2019 na južnih peščenih in puhličastih tleh zaradi posledic suše v letu 2018.
                  
               
                     (12)
                  
                  
                     Podatki, ki jih je Nizozemska sporočila v skladu s členom 10 Direktive 91/676/EGS, kažejo, da je bila v obdobju 2012–2015 povprečna koncentracija nitratov na približno 88 % merilnih postaj podzemne vode na Nizozemskem pod 50 mg/l, 79 % teh merilnih postaj pa je imelo povprečno koncentracijo nitratov pod 25 mg/l. Podatki tudi kažejo, da je bila v obdobju 2012–2015 povprečna koncentracija nitratov na približno 99 % merilnih postaj površinske vode na Nizozemskem pod 50 mg/l, 96 % navedenih merilnih postaj pa je imelo povprečno koncentracijo nitratov pod 25 mg/l. Podatki kažejo, da koncentracija nitratov v podzemni in površinski vodi v primerjavi z obdobjem 2008–2011ostaja enaka ali se zmanjšuje. V obdobju poročanja 2012–2015 je bilo kljub temu 60 % sladke vode evtrofne, 13 % potencialno evtrofne, 27 % sladke vode pa ni bilo evtrofne.
                  
               
                     (13)
                  
                  
                     Po preučitvi zahtevka Nizozemske in glede na 6. nizozemski delovni program in izkušnje, pridobljene z odstopanjem iz Izvedbenega sklepa 2014/291/EU, Komisija meni, da količina gnoja pašne živine, ki jo je predlagala Nizozemska, tj. 230 kg dušika na hektar letno na kmetijah z vsaj 80 % travinja na južnih in osrednjih peščenih tleh ter puhličastih tleh ter 250 kg dušika na hektar letno na kmetijah z vsaj 80 % travinja na drugih vrstah tal, ne bo posegala v doseganje ciljev Direktive 91/676/EGS, če bo Nizozemska izpolnjevala nekatere stroge pogoje, in je utemeljena na podlagi objektivnih meril.
                  
               
                     (14)
                  
                  
                     Nizozemska bi morala zagotoviti, da se pritisk na vodna telesa zaradi povečanja glav živine in s tem povezane proizvodnje gnoja ne bo povečal. V ta namen bi morala Nizozemska zagotoviti, da celotna proizvodnja gnoja, kar zadeva dušik in fosfor, ne preseže ravni iz leta 2002. Nova zakonodaja za izvajanje 6. nizozemskega delovnega programa bi morala zato predvideti zavezujočo zgornjo mejo proizvodnje gnoja, ki se je ne sme preseči in se lahko po potrebi uveljavlja zoper posamezne kmete.
                  
               
                     (15)
                  
                  
                     Za dovoljenja za posamezne kmete veljajo določeni pogoji, katerih cilj je zagotoviti, da gnojenje na ravni kmetij temelji na potrebah posevkov, ter zmanjšati in preprečiti izpiranje dušika in fosforja v vodo. Ti pogoji bi morali zato vključevati zahteve, kot so priprava načrta gnojenja na ravni kmetije, vodenje evidence gnojenja s pomočjo bilanc gnojenja, izvajanje periodičnih analiz tal, nanašanje travne ruše po koruzi pozimi, izpolnjevanje posebnih določb o oranju trave, prepoved vnašanja gnoja pred oranjem trave, upoštevanje prispevka stročnic pri prilagoditvi gnojenja ter prepoved vnašanja fosfata iz kemičnih gnojil.
                  
               
                     (16)
                  
                  
                     V poročilu o učinku Direktive 91/676/EGS na plinaste emisije dušika (10) je bilo ugotovljeno, da lahko v nekaterih regijah z veliko gostoto živine odstopanje povzroči več plinastih emisij. Ta možna posledica odstopanja za emisije amoniaka je bila potrjena v poročilu z dne 12. februarja 2020, ki ga je pripravila nizozemska „Commissie Deskundigen Meststoffenwet“ in ki je bilo predloženo Komisiji. Te emisije povzročajo dodatne usedline dušika, ki škodljivo vplivajo na območja Natura 2000, vplivajo pa tudi na kakovost voda, kar povzroča evtrofikacijo. Zato bi bilo treba sprejeti ustrezne ukrepe za zmanjšanje emisij amoniaka, vključno s tehnikami za omejeno širjenje emisij, po potrebi v kombinaciji z najvišjo temperaturo, pri kateri se lahko uporabi gnoj.
                  
               
                     (17)
                  
                  
                     Nizozemska je 28. septembra 2018 v skladu z zahtevami iz Izvedbenega sklepa (EU) 2018/820 uradno sporočila svojo okrepljeno strategijo izvrševanja. Prvo poročilo o napredku pri izvajanju te strategije je bilo predloženo 28. junija 2019. Nadaljnja posodobitev navedenega poročila o napredku je bila predložena 18. novembra 2019. Poročilo o napredku je pokazalo, da je kljub nekaterim prizadevanjem prišlo do zamud pri izvajanju strategije, Nizozemska pa ni mogla dokazati zmanjšanja števila primerov neskladnosti ali nepravilnosti.
                  
               
                     (18)
                  
                  
                     Zato so potrebni dodatni zaščitni ukrepi in zagotovila, da bo strategija resnično zagotovila karseda uspešno omejitev goljufij. Ti bi morali vključevati določitev rokov za celovito izvajanje strategije in ciljev, ki bi omogočali presojo njene učinkovitosti. Prav tako je treba predvideti revizijo strategije pred koncem leta 2021, ki bi morala vključevati nadaljnjo okrepitev nadzora, če je to potrebno glede na izkušnje, pridobljene med njenim izvajanjem.
                  
               
                     (19)
                  
                  
                     Vsako leto bi bilo treba predložiti posodobljeno poročilo o nadaljnjem izvajanju okrepljene strategije izvrševanja, vključno z možnim vplivom ukrepov za preprečitev tveganja širjenja virusa COVID-19 na izvajanje strategije.
                  
               
                     (20)
                  
                  
                     Direktiva Evropskega parlamenta in Sveta 2000/60/ES (11) določa celovit, čezmejni pristop za varstvo voda na vodnih območjih, katerega cilj je doseči dobro stanje evropskih vodnih teles. Zmanjšanje količine hranil je sestavni del navedenega cilja. Odobritev odstopanja v skladu s tem sklepom ne posega v določbe Direktive 2000/60/ES in ne izključuje možnosti, da bodo morda za izpolnitev obveznosti, ki izhajajo iz navedene direktive, potrebni dodatni ukrepi.
                  
               
                     (21)
                  
                  
                     Direktiva 2007/2/ES Evropskega parlamenta in Sveta (12) določa splošna pravila za vzpostavitev infrastrukture za prostorske informacije v Uniji za namene okoljskih politik Unije ter politik ali dejavnosti Unije, ki lahko vplivajo na okolje. Prostorske informacije, zbrane v okviru tega sklepa, bi morale biti, kjer je primerno, skladne z določbami iz navedene direktive. Da bi zmanjšala upravno breme in izboljšala skladnost podatkov, bi morala Nizozemska pri zbiranju potrebnih podatkov v skladu s tem sklepom, kjer je to primerno, uporabiti informacije, pridobljene v okviru integriranega administrativnega in kontrolnega sistema, vzpostavljenega na podlagi poglavja II naslova V Uredbe (EU) št. 1306/2013 Evropskega parlamenta in Sveta (13).
                  
               
                     (22)
                  
                  
                     Glede na to, da se zahtevek Nizozemske nanaša na podaljšanje odstopanja, odobrenega z Izvedbenim sklepom (EU) 2018/820 za obdobje 2020–2021, bi se moral ta sklep uporabljati dve leti od 1. januarja 2020.
                  
               
                     (23)
                  
                  
                     Ukrepi iz tega sklepa so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –
                  
               SPREJELA NASLEDNJI SKLEP:
         
            Člen 1
            Odstopanje
            Odstopanje, ki ga je zahtevala Nizozemska z dopisom z dne 4. februarja 2020 za vnos v tla večje količine dušika iz gnoja pašne živine od tiste, ki jo določa prvi stavek drugega pododstavka odstavka 2 Priloge III k Direktivi 91/676/EGS (v nadaljnjem besedilu: odstopanje), se odobri ob upoštevanju pogojev iz tega sklepa.
            Odobritev odstopanja v skladu s tem sklepom ne posega v določbe Direktive 2000/60/ES.
         
         
            Člen 2
            Področje uporabe
            Odstopanje se uporablja za travniške kmetije, ki jim je bilo izdano dovoljenje v skladu s členom 6.
         
         
            Člen 3
            Opredelitev pojmov
            V tem sklepu se uporabljajo naslednje opredelitve pojmov:
            
                        (1)
                     
                     
                        „travniška kmetija“ pomeni kmetijsko gospodarstvo, kjer vsaj 80 % površine, primerne za gnojenje, pokriva trava;
                     
                  
                        (2)
                     
                     
                        „pašna živina“ pomeni govedo (razen telet, rejenih za meso), ovce, koze, konje, osle, jelenjad in vodne bivole;
                     
                  
                        (3)
                     
                     
                        „kmetijsko zemljišče“ pomeni površino, ki jo ima kmet v lasti, v najemu ali z njo upravlja na podlagi pisne individualne pogodbe, in za katero ima neposredno odgovornost upravljanja;
                     
                  
                        (4)
                     
                     
                        „trava“ pomeni trajno travinje ali začasno travinje, ki se vzdržuje manj kot pet let;
                     
                  
                        (5)
                     
                     
                        „načrt gnojenja“ pomeni izračun načrtovane uporabe in razpoložljivosti hranil;
                     
                  
                        (6)
                     
                     
                        „bilanca gnojenja“ pomeni bilanco hranil na podlagi dejanske uporabe in vnosa hranil;
                     
                  
                        (7)
                     
                     
                        „južna in osrednja peščena tla“ pomeni tla, opredeljena kot južna in osrednja peščena tla v nizozemski zakonodaji za izvajanje Direktive 91/676/EGS;
                     
                  
                        (8)
                     
                     
                        „puhličasta tla“ pomeni tla, opredeljena kot puhličasta tla v nizozemski zakonodaji za izvajanje Direktive 91/676/EGS.
                     
                  
         
            Člen 4
            Splošni pogoji za odstopanje
            Odstopanje se odobri pod naslednjimi pogoji:
            
                        (1)
                     
                     
                        Nizozemska nadzoruje količino proizvedenega gnoja in zagotovi, da proizvodnja gnoja, kar zadeva dušik in fosfor, na nacionalni ravni ne bo presegla ravni iz leta 2002, tj. 504,4 milijona kg dušika in 172,9 milijona kg fosfata.
                     
                  
                        (2)
                     
                     
                        Nizozemska v celoti izvaja okrepljeno strategijo izvrševanja, katere namen je povečati skladnosti s pravili nizozemske politike na področju gnoja ter zagotoviti, da se v primeru neskladnosti ustrezno ukrepa.
                        Okrepljena strategija izvrševanja vključuje vsaj naslednje elemente:
                        
                                    (a)
                                 
                                 
                                    neodvisno oceno stopnje in obsega primerov namerne neskladnosti z nacionalnimi pravili o gnoju. To oceno bi morali opraviti pristojni nacionalni organi, odgovorni za inšpekcijske preglede nacionalnih pravil za gnoj, skupaj s pristojnimi nacionalnimi organi, odgovornimi za preiskovanje in pregon kaznivih dejanj kriminalne narave;
                                 
                              
                                    (b)
                                 
                                 
                                    opredelitev območij ravnanja in upravljanja z gnojem, na katerih je tveganje za namerno neskladnost z nacionalnimi pravili o gnoju višje;
                                 
                              
                                    (c)
                                 
                                 
                                    okrepitev zmogljivosti inšpekcijskih pregledov in nadzora, ki ustreza vsaj 40 % zmogljivosti, potrebnih za poljske preglede travniških kmetij, vključenih v dovoljenje iz člena 11(2), vključno z naključnimi pregledi, ter boljše usmerjanje te zmogljivosti na območjih tveganja ravnanja in upravljanja z gnojem;
                                 
                              
                                    (d)
                                 
                                 
                                    jasno metodologijo za določanje dovolj učinkovitih, sorazmernih in odvračilnih kazni in sankcij;
                                 
                              
                                    (e)
                                 
                                 
                                    polno izvajanje izvrševanja na območjih visokega tveganja De Peel, Gelderse Vallei in Twente spomladi 2020;
                                 
                              
                                    (f)
                                 
                                 
                                    sledenje prevozu gnoja v realnem času s pomočjo avtomatizacije do konca leta 2020;
                                 
                              
                                    (g)
                                 
                                 
                                    odločitev v zvezi z revizijo politike sankcioniranja do konca junija 2020;
                                 
                              
                                    (h)
                                 
                                 
                                    posamični pregledi 5,5 % prašičjih farm. Ukrepi za preprečitev tveganja širjenja virusa COVID-19 lahko vplivajo na odstotni delež izvedenih pregledov.
                                 
                              
                  
                        (3)
                     
                     
                        Okrepljeno strategijo izvrševanja se pregleda ob upoštevanju izkušenj iz njenega izvajanja, zaradi vključitve okrepljenih pregledov in ukrepov, zlasti če do decembra leta 2021 število ugotovljenih nepravilnosti ali primerov neskladnosti ne upade. Pregledano strategijo se priglasi Komisiji.
                     
                  
         
            Člen 5
            Prošnja za dovoljenje
            
               1.   Kmetje na travniških kmetijah lahko pri pristojnem organu vložijo zahtevek za letno dovoljenje za uporabo gnoja pašne živine, ki vsebuje do 230 kg dušika na hektar letno na južnih in osrednjih peščenih tleh ter puhličastih tleh ali do 250 kg dušika na hektar letno na drugih vrstah tal.
            
            
               2.   Skupaj z zahtevkom iz odstavka 1 vložnik predloži pisno izjavo, da izpolnjuje pogoje iz členov 7 in 8 ter sprejema, da so lahko vnos gnojil, načrt gnojenja in bilanca gnojenja iz člena 7 predmet pregleda.
            
         
         
            Člen 6
            Izdaja dovoljenj
            Dovoljenja za vnos določene količine gnoja pašne živine na travniških kmetijah, vključno z gnojem, ki ga vnesejo živali same, ki vsebuje do 230 kg dušika na hektar letno na južnih in osrednjih peščenih tleh ter puhličastih tleh ali do 250 kg dušika na hektar letno na drugih vrstah tal, se izdajo pod pogoji iz členov 7 in 8.
         
         
            Člen 7
            Pogoji glede uporabe gnoja in drugih gnojil
            
               1.   Količina gnoja pašne živine, ki se letno vnese v tla na travniških kmetijah, vključno z gnojem, ki ga vnesejo živali same, ne presega količine gnoja, ki vsebuje 230 kg dušika na hektar letno na južnih in osrednjih peščenih tleh ter puhličastih tleh ter 250 kg dušika na hektar letno na drugih vrstah tal, pod pogoji iz odstavkov 2 do 8. Skupni vnosi dušika in fosfata so skladni s potrebami posevka po hranilih in preskrbo iz tal ter ne presegajo standardov največjega dovoljenega vnosa iz 6. nizozemskega delovnega programa.
            
            
               2.   Fosfat iz kemičnih gnojil se ne uporablja.
            
            
               3.   Na travniških kmetijah se pripravi in vodi načrt gnojenja, v katerem sta opisana kolobarjenje na kmetijskem zemljišču ter načrtovani vnos gnoja ter drugih dušikovih in fosfatnih gnojil. Načrt gnojenja za prvo koledarsko leto je na travniški kmetiji na voljo najpozneje do 30. junija. Načrt gnojenja za naslednja koledarska leta je na travniški kmetiji na voljo najpozneje do 28. februarja.
            
            
               4.   Načrt gnojenja vključuje naslednje elemente:
               
                           (a)
                        
                        
                           število glav živine na travniški kmetiji;
                        
                     
                           (b)
                        
                        
                           opis sistema namestitve in sistema za skladiščenje gnoja, vključno z velikostjo prostora, ki je na razpolago za skladiščenje gnoja;
                        
                     
                           (c)
                        
                        
                           izračun dušika (z odštevkom izgub pri namestitvi in shranjevanju) in fosforja iz gnoja, ki se proizvedeta na travniški kmetiji;
                        
                     
                           (d)
                        
                        
                           načrt za kolobarjenje, v katerem mora biti opredeljena površina posameznih polj s travo in drugimi posevki, vključno s skico zemljevida, ki prikazuje lokacijo posameznih polj;
                        
                     
                           (e)
                        
                        
                           predvidene potrebe posevka po dušiku in fosforju;
                        
                     
                           (f)
                        
                        
                           količino in vrsto gnoja, dostavljenega naročnikom, ki se zato na travniški kmetiji ne uporabi;
                        
                     
                           (g)
                        
                        
                           količino gnoja, uporabljenega na travniški kmetiji, ki izvira od drugod;
                        
                     
                           (h)
                        
                        
                           izračun prispevka mineralizacije organske snovi, stročnic in nanosov iz zraka ter količine dušika, ki je v tleh v trenutku, ko ga začnejo posevki izkoriščati v večji meri;
                        
                     
                           (i)
                        
                        
                           izračun vnosa dušika in fosforja z gnojem na posameznih parcelah;
                        
                     
                           (j)
                        
                        
                           izračun vnosa dušika s kemičnimi in drugimi gnojili za posamezno polje;
                        
                     
                           (k)
                        
                        
                           izračune, na podlagi katerih je možna ocena skladnosti s standardi največjega dovoljenega vnosa dušika in fosforja, določenimi v 6. nizozemskem delovnem programu.
                        
                     Načrt gnojenja se revidira najpozneje sedem dni po vsaki spremembi kmetijske prakse na travniški kmetiji.
            
            
               5.   Bilanca gnojenja za vsako koledarsko leto se pripravi in vodi na travniški kmetiji. Pristojnemu organu se predloži do 31. marca naslednjega koledarskega leta.
            
            
               6.   Bilanca gnojenja vključuje naslednje elemente:
               
                           (a)
                        
                        
                           velikost posejanih površin;
                        
                     
                           (b)
                        
                        
                           število glav in vrsto živine;
                        
                     
                           (c)
                        
                        
                           količino gnoja, ki ga proizvede posamezna žival;
                        
                     
                           (d)
                        
                        
                           količino gnojil na travniški kmetiji, ki izvirajo od drugod;
                        
                     
                           (e)
                        
                        
                           količino in vrsto gnoja, dostavljenega naročnikom, ki se zato na travniški kmetiji ne uporabi, ter imena naročnikov.
                        
                     
            
               7.   Periodične analize dušika in fosforja v tleh se izvajajo vsaj vsaka štiri leta za vsako homogeno površino kmetije, ob upoštevanju kolobarjenja in značilnosti tal. Izvede se vsaj ena analiza na pet hektarjev zemljišča.
               Če se travinje preorje zaradi obnove travinja, se standardi vnosa dušika, določeni v 6. nizozemskem delovnem programu, zmanjšajo za 50 kg dušika na hektar na peščenih in puhličastih tleh po 31. maju vsakega koledarskega leta. Če se travinje preorje za gojenje koruze na peščenih ali puhličastih tleh, se predpisani standardi vnosa dušika za koruzo, določeni v 6. nizozemskem delovnem programu, zmanjšajo za 65 kg dušika na hektar.
            
            
               8.   Gnoj se ne nanaša jeseni pred začetkom setve trave.
            
         
         
            Člen 8
            Pogoji glede upravljanja zemljišč
            
               1.   Na peščenih in puhličastih tleh se po koruzi pozimi goji trava ali drug posevek, ki pokriva zemljo.
            
            
               2.   Naknadni posevki se ne orjejo pred 1. februarjem.
            
            
               3.   Trava na peščenih in puhličastih tleh se orje samo spomladi, razen v primeru preoranja travinja zaradi obnove travinja, kar se lahko stori najpozneje do 31. avgusta.
            
            
               4.   Oranju trave na vseh vrstah tal takoj sledijo posevki z visoko potrebo po dušiku, gnojenje pa temelji na analizi tal glede mineralnega dušika in drugih parametrov, ki predstavljajo osnovo za oceno količine dušika, ki se sprosti zaradi mineralizacije organske snovi v tleh.
            
            
               5.   Kjer kolobarjenje posevkov vključuje stročnice ali druge rastline, ki vežejo atmosferski dušik, se vnos gnojil ustrezno zmanjša.
            
            
               6.   Z odstopanjem od odstavka 3 je oranje trave jeseni dovoljeno pri sajenju cvetličnih čebulic.
            
         
         
            Člen 9
            Pogoji v zvezi z zmanjšanjem emisij amoniaka, da se zmanjša tudi količina usedlin hranil v vodi
            
               1.   Na travniških kmetijah, ki jim je bilo izdano dovoljenje v skladu s členom 6, je treba izpolnjevati naslednje pogoje:
               
                           (a)
                        
                        
                           Gnojevka se na travinju na peščenih in puhličastih tleh nanaša s plitvim vbrizgavanjem.
                        
                     
                           (b)
                        
                        
                           Gnojevka se na travinju na glinastih in šotnih tleh nanaša s plitvim vbrizgavanjem, z uporabo vlečenih letev in mešanice med gnojevko in vodo v razmerju 2:1 ali s pulznim vbrizgalnikom.
                        
                     
                           (c)
                        
                        
                           Vlečenih letev se za nanos gnojevke ne uporablja, kadar je zunanja temperatura 20 °C ali več.
                        
                     
                           (d)
                        
                        
                           Gnojevko se nanese na orna zemljišča z vbrizgavanjem ali pa se jo vtre takoj po nanosu v eni potezi.
                        
                     
                           (e)
                        
                        
                           Hlevski gnoj se vtre takoj po nanosu v največ dveh potezah.
                        
                     
            
               2.   Odstavek 1 se uporablja od 1. januarja 2021 za kmete, ki jim je bilo odobreno odstopanje in za katere se določbe odstavka 1 trenutno ne uporabljajo po nacionalni zakonodaji (14).
            
            
               3.   Vse kmete na travniških kmetijah, ki jim je bilo izdano dovoljenje, je treba pred 31. decembrom 2020 seznaniti z ukrepi za zmanjševanje emisij dušika.
            
         
         
            Člen 10
            Spremljanje
            
               1.   Pristojni organi zagotovijo, da se pripravijo zemljevidi, ki prikazujejo:
               
                           (a)
                        
                        
                           delež travniških kmetij, vključenih v dovoljenja, v vsaki občini;
                        
                     
                           (b)
                        
                        
                           delež živine, vključene v dovoljenja, v vsaki občini;
                        
                     
                           (c)
                        
                        
                           delež kmetijskih površin, vključenih v dovoljenja, v vsaki občini.
                        
                     Navedeni zemljevidi se posodobijo vsako leto.
            
            
               2.   Pristojni organi vzpostavijo in vzdržujejo mrežo za spremljanje za vzorčenje talne vode, potokov, plitve podzemne vode in odpadnih vod na merilnih mestih na travniških kmetijah, vključenih v dovoljenja. Ta mreža za spremljanje zagotavlja podatke o koncentraciji dušika in fosforja v vodi, ki izteka iz območja korenin ter se izliva v sistem podzemne in površinske vode.
            
            
               3.   Mreža za spremljanje pokriva vsaj 300 kmetij, vključenih v dovoljenja, in je reprezentativna za vsako vrsto tal (glina, šota, peščena tla in puhličasta tla), prakse gnojenja in kolobarjenje posevkov. Sestava mreže za spremljanje se v času uporabe tega sklepa ne spreminja.
            
            
               4.   Pristojni organi izvajajo raziskave in stalne analize hranil, ki zagotavljajo podatke o lokalni rabi zemljišč, kolobarjenju in kmetijskih praksah na travniških kmetijah, za katere je izdano dovoljenje. Ti podatki se lahko uporabijo za modelno zasnovane izračune obsega spiranja nitratov in izgub fosforja na poljih, na katerih se vnaša do 230 kg ali do 250 kg dušika iz gnoja pašne živine na hektar letno.
            
            
               5.   Pristojni organi poostreno spremljajo kakovost vode na kmetijskih območjih na peščenih tleh.
            
         
         
            Člen 11
            Nadzor in pregledi
            
               1.   Pristojni organi izvajajo upravni nadzor nad vsemi zahtevki za dovoljenje, da ocenijo skladnost s pogoji, določenimi v členih 7 in 8. Če nadzor pokaže, da navedeni pogoji niso izpolnjeni, se zahtevek zavrne, vložnika pa obvesti o razlogih za zavrnitev.
               Pristojni organi izvajajo upravni nadzor nad vsaj 5 % travniških kmetij, vključenih v dovoljenja, v zvezi z rabo zemljišč, številom glav živine in proizvodnjo gnoja.
            
            
               2.   Pristojni organi vzpostavijo program poljskih pregledov travniških kmetij, vključenih v dovoljenja, na podlagi tveganja in z ustrezno pogostostjo ob upoštevanju rezultatov nadzora iz prejšnjih let in rezultatov splošnega naključnega nadzora upoštevanja zakonodaje, s katero se Direktiva 91/676/EGS prenaša v nacionalno zakonodajo, in kakršnih koli informacij, ki bi kazale na neskladnost s pogoji iz členov 7 in 8 tega sklepa.
               Poljski pregledi se izvedejo na vsaj 5 % travniških kmetij, vključenih v dovoljenja, da se oceni skladnost s pogoji iz členov 7 in 8. Navedene inšpekcijske preglede dopolnjujejo inšpekcijski pregledi in nadzor iz člena 4(2)(c).
            
            
               3.   Kadar se ugotovi, da v katerem koli letu travniška kmetija, vključena v dovoljenje, ni izpolnjevala pogojev iz členov 7 in 8, se imetnika dovoljenja kaznuje v skladu z nacionalnimi predpisi, naslednje leto pa ni upravičen do dovoljenja.
            
            
               4.   Pristojnim organom se dodelijo potrebna pooblastila in sredstva za preverjanje skladnosti s pogoji za dovoljenje, izdano v skladu s tem sklepom.
            
         
         
            Člen 12
            Poročanje
            
               1.   Pristojni organi vsako leto najpozneje do 30. junija Komisiji predložijo poročilo, ki vključuje naslednje informacije:
               
                           (a)
                        
                        
                           podatke o gnojenju na vseh travniških kmetijah, vključenih v dovoljenja v skladu s členom 6, vključno z informacijami o pridelkih in vrstah tal;
                        
                     
                           (b)
                        
                        
                           podatke o spreminjanju števila glav živine za vsako kategorijo živine na Nizozemskem in na travniških kmetijah, vključenih v dovoljenja;
                        
                     
                           (c)
                        
                        
                           podatke o spreminjanju nacionalne proizvodnje gnoja glede na dušik in fosfat;
                        
                     
                           (d)
                        
                        
                           povzetek rezultatov nadzora v povezavi s koeficientom izločanja prašičjega in perutninskega gnoja na nacionalni ravni;
                        
                     
                           (e)
                        
                        
                           zemljevide iz člena 10(1);
                        
                     
                           (f)
                        
                        
                           rezultate spremljanja voda, vključno s podatki o spreminjanju kakovosti vode za podtalne in površinske vode, ter vpliv odstopanja na kakovost vode;
                        
                     
                           (g)
                        
                        
                           podatke o koncentraciji dušika in fosforja iz člena 10(2);
                        
                     
                           (h)
                        
                        
                           rezultate poostrenega spremljanja kakovosti vode iz člena 10(5);
                        
                     
                           (i)
                        
                        
                           rezultate pregledov lokalne rabe zemljišč, kolobarjenja in kmetijskih praks iz člena 10(4);
                        
                     
                           (j)
                        
                        
                           rezultate modelno zasnovanih izračunov iz člena 10(4);
                        
                     
                           (k)
                        
                        
                           oceno izvajanja pogojev za dovoljenja iz členov 7 in 8 na podlagi nadzora na ravni kmetij in podatke o kmetijah, ki pogojev ne izpolnjujejo, na podlagi rezultatov upravnega nadzora in inšpekcijskih pregledov iz člena 11;
                        
                     
                           (l)
                        
                        
                           posodobljene podatke o izvajanju okrepljene strategije izvrševanja iz člena 4, zlasti kar zadeva:
                           
                                       —
                                    
                                    
                                       izvajanje izvrševanja na območjih visokega tveganja De Peel, Gelderse Vallei in Twente,
                                    
                                 
                                       —
                                    
                                    
                                       sledenje prevozu gnoja v realnem času s pomočjo avtomatizacije do konca leta 2020,
                                    
                                 
                                       —
                                    
                                    
                                       odločitev v zvezi z revizijo politike sankcioniranja do konca junija 2020,
                                    
                                 
                                       —
                                    
                                    
                                       vpliv ukrepov za preprečitev tveganja širjenja virusa COVID-19 na izvajanje strategije;
                                    
                                 
                     
                           (m)
                        
                        
                           rezultate okrepljene strategije izvrševanja iz člena 4, zlasti kar zadeva:
                           
                                       —
                                    
                                    
                                       fizične preglede glede na vrsto kmetije,
                                    
                                 
                                       —
                                    
                                    
                                       zmanjšanje primerov neskladnosti,
                                    
                                 
                                       —
                                    
                                    
                                       upravne sankcije;
                                    
                                 
                     
                           (n)
                        
                        
                           podatke o naloženih sodnih kaznih.
                        
                     
            
               2.   Prostorske informacije, vsebovane v poročilu, so skladne, kjer je primerno, z Direktivo 2007/2/ES. Nizozemska pri zbiranju potrebnih podatkov uporablja, kadar je to ustrezno, informacije, pridobljene v okviru integriranega administrativnega in kontrolnega sistema, vzpostavljenega v skladu s členom 67(1) Uredbe (EU) št. 1306/2013.
            
         
         
            Člen 13
            Obdobje uporabe
            Ta sklep se uporablja od 1. januarja 2020 do 31. decembra 2021.
         
         
            Člen 14
            Naslovnik
            Ta sklep je naslovljen na Kraljevino Nizozemsko.
         
         
            V Bruslju, 17. julija 2020
            
               
                  Za Komisijo
               
               Virginijus SINKEVIČIUS
               
                  Član Komisije
               
            
         
         
            (1)  UL L 375, 31.12.1991, str. 1.
         
            (2)  Odločba Komisije 2005/880/ES z dne 8. decembra 2005 o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 324, 10.12.2005, str. 89).
         
            (3)  Sklep Komisije 2010/65/EU z dne 5. februarja 2010 o spremembi Odločbe 2005/880/ES o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 35, 6.2.2010, str. 18).
         
            (4)  Izvedbeni sklep Komisije 2014/291/EU z dne 16. maja 2014 o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 148, 20.5.2014, str. 88).
         
            (5)  Izvedbeni sklep Komisije (EU) 2018/820 z dne 31. maja 2018 o odobritvi odstopanja, ki ga je zahtevala Nizozemska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 137, 4.6.2018, str. 27).
         
            (6)  Direktiva 2008/99/ES Evropskega parlamenta in Sveta z dne 19. novembra 2008 o kazenskopravnem varstvu okolja (UL L 328, 6.12.2008, str. 28).
         
            (7)  Nizozemski zakon o gnojilih (Meststoffenwet), člena 19 in 20.
         
            (8)  Nizozemski zakon o gnojilih (Meststoffenwet), členi 33a–33d.
         
            (9)  Nizozemski zakon o gnojilih (Meststoffenwet), člen 21b.
         
            (10)  Vpliv direktive o nitratih na plinaste emisije dušika, Učinki ukrepov v okviru delovnega programa v zvezi z nitrati na plinaste emisije dušika, Pogodba ENV.B.1/ETU/2010/0009.
         
            (11)  Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L 327, 22.12.2000, str. 1).
         
            (12)  Direktiva 2007/2/ES Evropskega parlamenta in Sveta z dne 14. marca 2007 o vzpostavitvi infrastrukture za prostorske informacije v Evropski skupnosti (INSPIRE) (UL L 108, 25.4.2007, str. 1).
         
            (13)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023).